
Text rozhodnutia
Súd: Krajský súd Bratislava Spisová značka: 5S/147/2014 Identifikačné číslo súdneho spisu: 1014201167 Dátum vydania rozhodnutia: 08. 03. 2016 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2016:1014201167.3 Uznesenie Krajský súd v Bratislave v právnej veci žalobcu: BIZ NET, s.r.o., so sídlom Pažítková 5, Bratislava, IČO: 44 373 295, proti žalovanému: Finančné riaditeľstvo Slovenskej republiky, so sídlom Lazovná 63, Banská Bystrica, o preskúmanie zákonnosti rozhodnutia žalovaného č. XXXXXXX/XXXXXX/XXXX/CI zo dňa 19. mája 2014, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobou doručenou tunajšiemu súdu dňa 14.07.2014 sa žalobca domáhal preskúmania zákonnosti rozhodnutia žalovaného č. XXXXXXX/XXXXXX/XXXX/CI zo dňa XX. mája 2014, ktorým žalovaný ako odvolací orgán potvrdil rozhodnutie Colného úradu J. č. XXXXXXX/X/XXXXX/XXXX zo dňa XX. februára XXXX o prepadnutí spotrebiteľských balení cigariet v prospech štátu, ktoré colný úrad právoplatne zabezpečil žalobcovi. Pri podaní žaloby bol žalobca zastúpený spoločnosťou Z. a Z. advokátska kancelária, s.r.o., so sídlom Hlavná 31, 917 01 Trnava. Oznámením o ukončení právneho zastúpenia zo dňa 21.04.2015, doručeným tunajšiemu súdu dňa 22.04.2015, oznámil právny zástupca žalobcu ukončenie právneho zastúpenia v danej veci. Vzhľadom na skutočnosť, že došlo k ukončeniu právneho zastúpenia žalobcu a tento nepredložil plnomocenstvo pre iného advokáta, tunajší súd postupoval podľa ust. § 250a O.s.p. a žalobcovi uznesením zo dňa 20.01.2016, č.k. 5S 147/2014 - 32 uložil, aby v lehote do 15 dní predložil originál plnomocenstva udeleného advokátovi na zastupovanie v konaní. Súd zároveň žalobcu poučil, že v prípade, ak nedoplní plnú moc pre advokáta v stanovenej lehote, súd uznesením konanie zastaví. Uznesenie č.k. 5S 147/2014 - 32 zo dňa 20.01.2016 bolo žalobcovi doručené na základe fikcie doručenia dňa 11.02.2016. Žalobca napriek poučeniu súdu o právnych následkoch zastavenia konania nepredložil súdu plnomocenstvo udelené advokátovi na zastupovanie v predmetnom konaní. Podľa § 250a O.s.p. žalobca musí byť v konaní podľa druhej hlavy piatej časti O.s.p. zastúpený advokátom, pokiaľ nemá právnické vzdelanie buď sám, alebo jeho zamestnanec (člen), ktorý zaňho na súde koná; to neplatí vo veciach, v ktorých je daná vecná príslušnosť okresného súdu, alebo ak ide o preskúmanie rozhodnutia a postupu vo veciach zdravotného poistenia, sociálneho zabezpečenia vrátane nemocenského poistenia, dôchodkového zabezpečenia, štátnych sociálnych dávok, sociálnej pomoci a poistenia v nezamestnanosti, aktívnej politiky trhu práce a garančného fondu, poskytovania zdravotnej starostlivosti, vo veciach priestupkov a vo veciach azylu a doplnkovej ochrany. Preskúmavaným rozhodnutím orgánu finančnej správy bolo potvrdené prvostupňové rozhodnutie colného úradu o prepadnutí spotrebiteľských balení cigariet v prospech štátu, a teda nejde o vec, na ktorú by sa vzťahovala výnimka z povinného právneho zastúpenia, ustanoveného § 250a O.s.p. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Keďže žalobca napriek poučeniu súdu o právnych následkoch v podobe zastavenia konania nepredložil plnú moc udelenú advokátovi na zastupovanie v konaní, rozhodol súd o zastavení konania podľa ust. § 250d ods. 3 O.s.p. O náhrade trov konania súd rozhodol podľa ust. § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

